《小楼新辟西窗雪后坐眺》
清代·赵怀玉

宅北有小楼，墙高与楼齐。偶逢阴晦日，几令晨昏迷。

其东亦峻垣，瞻眺宜于西。命工筑为窦，因方恰如圭。

明收二曜入，远可万象稽。昨宵朔风紧，飞霙遍前堤。

晓起试纵目，如向瑶台跻。屋舍互隐现，盐絮纷端倪。

林雾散复聚，炊烟飏还低。犬噤不得吠，鸟宿难为啼。

门谁闭洛阳，舟孰访剡溪。此时何以遣，赖有壶榼携。

体物命阿胡，劝釂惟鸿妻。倚窗恣啸傲，被褐失冷凄。

但求双膝容，遑计广厦栖。醉乡信堪隐，俗客无繇挤。

陶陶永日夕，屑屑忘筌蹄。渐觉檐溜歇，残雪消为泥。

作者简介：（1747—1823）江苏武进人，字亿孙，号味辛、收庵。乾隆四十五年举人，官山东青州府海防同知，署登州知府。主通州、石港讲席，工古文，好学深思。诗与同里孙星衍、洪亮吉、黄景仁齐名。有《亦有生斋集》。